Národná rada Slovenskej republiky

VIII. volebné  obdobie

 Číslo: CRD-1850/2020

273a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa mení zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (tlač 273) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa mení zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (tlač 273) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 357 z 22. októbra 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky
	Výboru Národnej rady Slovenskej republiky pre financie a rozpočet  
	Výboru Národnej rady Slovenskej republiky pre hospodárske záležitosti a
Výboru Národnej rady Slovenskej republiky pre verejnú správu a regionálny rozvoj.

Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 152                     z 12. novembra 2020
•	Výbor Národnej rady Slovenskej republiky pre financie a rozpočet uznesením č. 108        z 19. novembra 2020
•	Výbor Národnej rady Slovenskej republiky pre hospodárske záležitosti uznesením č. 89 z 23. novembra 2020
•	Výbor Národnej rady Slovenskej republiky pre verejnú správu a regionálny rozvoj uznesením  č. 52 z 19. novembra 2020

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	K čl. I
V čl. I, 34. bode v § 9 ods. 9 sa slová „odseku 1“ nahrádzajú slovami „§ 6 ods. 1“.

	Pozmeňujúci návrh legislatívno-technickej povahy koriguje znenie vnútorného odkazu, nakoľko kúpa ubytovacieho domu je riešená v § 6 ods. 1 písm. h) druhom bode.

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Výbor NR SR pre verejnú správu a regionálny rozvoj

Gestorský výbor odporúča schváliť

2.	K čl. I
V čl. I, 41. bode v § 10 ods. 10 písm. d) sa za slovo „záväzným“ vkladá slovo „právnym“. 

           	Pozmeňujúci návrh legislatívno-technickej povahy terminologicky spresňuje dané ustanovenie.

Ústavnoprávny výbor NR SR
Výbor NR SR pre financie a rozpočet
Výbor NR SR pre hospodárske záležitosti
Výbor NR SR pre verejnú správu a regionálny rozvoj

Gestorský výbor odporúča schváliť
3.	K čl. I, nový bod
V čl. I,  sa za bod 53 vkladá nový 54. bod, ktorý znie:
„54. V § 13 ods. 2 písm. e) sa slová „písm. d)“ nahrádzajú slovami „písm. a)“.“.
Nasledujúce body sa primerane prečíslujú.

Ide o legislatívno-technickú úpravu nadväzujúcu na novelizačný bod 72, ktorým sa upravujú termíny predkladania žiadosti o podpory podľa jednotlivých účelov podpory.
Úprava nadväzuje na odporúčanie uvedené v časti A. stanoviska odboru legislatívy a aproximácie práva NR SR. 

Výbor NR SR pre hospodárske záležitosti

Gestorský výbor odporúča schváliť
4.	K čl. I, bod 57
V čl. I  bod 57 znie:
„57. V § 13a ods. 2 sa slová „písm. d)“ nahrádzajú slovami „písm. e)“ a slová „ods. 8“ sa nahrádzajú slovami „ods. 7“.“.

Ide o legislatívno-technickú úpravu chybného odkazu pri predchádzajúcej zmene a doplnení zákona.

Výbor NR SR pre hospodárske záležitosti

Gestorský výbor odporúča schváliť

5.	K čl. I, bod 69
V čl. I, bod 69 sa v § 14b ods. 4 vypúšťajú slová „so zhotoviteľom“.

Ide o legislatívno-technickú úpravu, nakoľko zmluva o budúcej kúpnej zmluve na kúpu pozemku nemusí byť uzatvorená len s vlastníkom pozemku, ktorý je súčasne aj zhovoviteľom stavby, ale aj s iným vlastníkom pozemku, ktorý pozemok predá priamo budúcemu vlastníkovi stavby.

Výbor NR SR pre hospodárske záležitosti

Gestorský výbor odporúča schváliť

6.	K čl. I, bod 75
V čl. I bod 75 znie:
„75. V § 15 ods. 8 sa slová „v lehote podľa odseku 7“ nahrádzajú slovom „bezodkladne“ a za slovo „doručenia“ sa vkladá slovo „úplnej“.“.
Ide o doplnenie časového údaja, aby bolo zrejmé, kedy má obec v sídle okresu zasielať úplné a overené žiadosti fondu.
Úprava nadväzuje na odporúčanie uvedené v časti A. stanoviska odboru legislatívy a aproximácie práva NR SR.

Výbor NR SR pre hospodárske záležitosti

Gestorský výbor odporúča schváliť

7.	K čl. I, bod 79
V čl. I bod 79 znie:
„79. V § 15 ods. 12 sa slová „v lehote podľa odseku 11“ nahrádzajú slovom „bezodkladne“ a za slovo „doručenia“ sa vkladá slovo „úplnej“.“.

Ide o doplnenie časového údaja, aby bolo zrejmé, kedy má okresný úrad v sídle kraja zasielať úplné a overené žiadosti fondu.
Úprava nadväzuje na odporúčanie uvedené v časti A. stanoviska odboru legislatívy a aproximácie práva NR SR.

Výbor NR SR pre hospodárske záležitosti

Gestorský výbor odporúča schváliť

8.	K čl. II, nový bod
V čl. II sa doterajší text označuje ako bod 1 a dopĺňa sa nový bod 2, ktorý znie:
 „2. Za § 21f sa vkladá § 21g, ktorý znie:
„§ 21g
Ustanovenie § 17 ods. 8 v znení účinnom od 1. januára 2021 sa použije prvýkrát v roku 2021 na zistenie celkovej sumy dlhu obce alebo vyššieho územného celku k 31. decembru 2020.“.“.

V nadväznosti na doplnenie nového bodu 2, sa primerane upraví názov zákona (za slová „a ktorým sa mení“ sa vkladajú slová „a dopĺňa“) a úvodná veta čl. II (za slová „sa mení“ sa vkladajú slová „a dopĺňa“).
 
V zmysle navrhovanej úpravy § 17 ods. 8, podľa ktorej sa pre potreby regulácie  do celkovej sumy dlhu obce alebo VÚC nebudú od 1.1.2021 započítavať všetky úvery zo Štátneho fondu rozvoja bývania (ŠFRB) sa bude dlh obce alebo VÚC  v roku 2021 posudzovať podľa týchto kritérií, t. j. prvýkrát sa toto ustanovenie v znení účinnom od 1. januára 2021 bude uplatňovať v roku 2021 pri vyhodnotení dlhu obce alebo vyššieho územného celku k 31.12.2020 a bude sa teda  od 1.1. 2021 vzťahovať aj na všetky aktuálne prijaté a nesplatené úvery zo ŠFRB.
Výbor NR SR pre hospodárske záležitosti

Gestorský výbor odporúča schváliť

Gestorský výbor odporúča hlasovať o bodoch 1 až 8 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

vládny návrh zákona, ktorým sa mení a dopĺňa zákon č. 150/2013 Z. z. o Štátnom fonde rozvoja bývania v znení neskorších predpisov a ktorým sa mení zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (tlač 273)

s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 110 z 24. novembra 2020.
 
Týmto uznesením výbor zároveň poveril spoločného spravodajcu Petra Vonsa predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 24. novembra 2020

Peter K r e m s k ý, v.r.  
predseda Výboru NR SR 
pre hospodárske záležitosti